תרבות ובידור - אליס מבעד למראה - ביקורת סרט — Geekster
אליס מבעד למראה - ביקורת סרט
שנת 2010 הצליחה לספק מספר לא קטן של סרטים מרשימים: "התחלה", "הרשת החברתית", "צעצוע של סיפור 3", "ברבור שחור", "שאטר איילנד", "127 שעות" "נאום המלך" והרשימה רק ממשיכה. אבל באותה שנה, אם הייתי צריך לבחור רק סרט אחד שאני רוצה לראות, הייתי בוחר ב"אליס בארץ הפלאות". איך יכולתי שלא, סרט על בסיס הספר ההזוי והנפלא, בבימויו של טים ברטון ובכיכובם של ג'וני דפ בתור הכובען המטורף והלנה בוהנם קרטר בתור מלכת הלבבות. באותה שנה האהבה של לברטון הייתה בשיאה (מלבד השיהוק שנקרא "צ'ארלי בממלכת השוקולד") וג'וני דפ עוד לא התחיל עם המגמה המוגזמת של התפקיד האקסצנטרי שהוא כל כך נהנה לעשות בשנים האחרונות.
כוירטואוז שהוא, ברטון הצליח ליצור עולם מרהיב בסרט הראשון, למרות שהיה יותר מידי צבעוני לטעמי. בסופו של דבר עדיין מדובר בסרט של דיסני שצריך למשוך ילדים מאשר לשלוח אותם לפגישות ארוכות עם פסיכולוג. ברטון יודע לעשות קסמים ויזואלים אבל היכולת שלו לספר סיפורים תמיד לקתה בחסר. הסרט סבל מדיאלוגים משעממים, דמויות שטוחות והתוצאה הסופית היתה צל חיוור של הספר האהוב, הן לדעת המבקרים ולדעת הקהל. הכנסות הסרט שגרף יותר ממיליארד דולר לא שיקפו את הכישלון הביקורתי ועם הכנסות כאלו, סרט המשך היה רק עניין של זמן. לקראת הסרט החדש, טים ברטון עזב את כיסא הבמאי ועבר לעמדת המפיק, אותו החליף ג'יימס בובין שחתום על שני סרטי החבובות האחרונים שיצאו.
שלוש שנים לאחר אירועי הסרט הקודם אליס (מיה וסיקובסקה) היא רב חובל מצליח של ספינת מסע שמגשרת בין העולם החדש לסין. לאחר שהות ארוכה בים, אליס חוזרת לביתה ומגלה שהכל השתנה, היא עתידה לאבד את ספינה, את בית ילדותה ולהתחיל קריירה "מספקת" בתור פקידה בעולם שלא יכול להאמין כי קיימות נשים חזקות כמו אליס. בנקודת השפל שלה, אליס נשאבת שוב לארץ הפלאות כדי לעבור הרפתקה שתלמד אותה איך להתמודד עם הבעיות הנוכחיות שלה, כן זו אותה נוסחא של הסרט הראשון.
אליס חוזרת לארץ הפלאות על מנת לעזור לכובען המטורף (ג'וני דפ) שנכנס לדכאון עמוק וניתק עצמו מהעולם כי החל להאמין שמשפחתו לא נהרגה כמו שחשב. אליס מחליטה שהדרך הטובה ביותר לעזור לכובען היא לחזור לעבר ולהציל את משפחתו ממוות. על מנת לעשות זאת, היא נדרשת לגנוב מכונת זמן מהזמן עצמו (סשה ברון כהן) ולשנות את העבר. ברגע שאליס שבה לארץ הפלאות התרגשתי, החדר שהיא נכנסה אליו היה מרהיב, החפצים הבודדים והחיים התנהגו בדיוק כמו שתיארתי לעצמי, הכל היה מיוחד ומתאים לעולם של ארץ הפלאות. אבל משם כל הסרט ירד לטימיון מבחינתי, לא הופתעתי כלל שצפיתי לאחרונה בטריילר של הסרט וניתן לראות שרובו בנוי מאותה סצינה.
"אליס בארץ הפלאות" נשמע ונראה כמו סיפור ילדים, ילדה קטנה שמגיעה לעולם מיוחד ומוזר ופוגשת את תושביו המשונים. אך שנכנסים יותר לעומק היצירה של לואיס קרול מגלים שמדובר בסיפור עמוק, עם דיאלוגים חכמים ודמויות עגולות. הלוואי שיכולתי לומר זאת על הסרט, רובו המוחלט בנוי מדיאלוגים עבשים חסרי אינטיליגנציה שכולם מבוססים על תסריט שפשוט זועק מחוסר דימיון או מקוריות. מלבד הסצינה הראשונה, ההרגשה של ארץ הפלאות לא חוזרת על עצמה, הסרט ממשיך להיראות נפלא אבל לא קיימת בשום מקום ההרגשה שאנחנו נמצאים במקום מיוחד, העלילה באותה מידה יכלה להיות בעולם האמיתי והצופה לא היה חש בהבדל. העלילה גם כן לוקה בחסר, לי היא הרגישה כמו קפיצה מסצינה לסצינה על מנת שאליס תוכל ללמוד את מה שהיא יכולה כדי להציל את הכובען, לא היה מסע גיבור של התפתחות או גדילה, כמו שהסרט הראשון ניסה לפחות לעשות.
אליס בחורה חזקה, חזקה מאוד לזמנה בעולם שנשלט אך ורק על ידי גברים. אך משום מה היא מחליטה במהלך הסרט להתנהג בצורה הילדותית ביותר שאפשר. היא יוצאת להציל את הכובען אבל מתעלמת באופן קבוע מאזהרותיו של הזמן לעדינות של קו הזמן. אליס במסעותיה עלולה להרוס את כל הייקום אבל היא שמה את רצונותיה וחיי הכובען לפני כל העולם, ככה גיבור לא מתנהג.
סשה ברון כהן הוא זה שהצליח להפוך את הסרט מנוראי למתיש ומיותר, כן זו מחמאה גדולה. הוא היחיד ששווה זמן צפייה במהלך הסרט, כל סצינה איתו מרשימה, מרתקת, עניינית וכמובן מצחיקה. הדיאלוגים שלו מצליחים להחזיר את הגוון לסרט, ההתנהגות שלו היא הדבר הקרוב ביותר ליצירה המקורית, למרות שמעולם לא היה דמות מרכזית באף מדיום של "אליס בארץ הפלאות". שהוא על המסך הסרט מתרומם, אחרת אפשר לחזור לנמנם.
"אליס מבעד למראה" הוא סרט המשך לא מוצלח לסרט שמלכתחילה לא היה טוב. עדיף לוותר עליו
Posted in קולנוע and tagged with אליס מבעד למראה, סרטים חדשים, הרפתקאות, פנטזיה, טים ברטון, ג'יימס בובין, מיה וסיקובסקה, הלנה בוהנם קרטר, ג'וני דפ, אן התוואי, סשה ברון כהן, Johnny Depp, Mia Wasikowska, Helena Bonham Carter, Anne Hathaway, Sacha Baron Cohen, James Bobin, Tim burton, Alice Through the Looking Glass, חדש בקולנוע.
May 26, 2016 by Natty Akav.